এই মমতাকে চেনে বাংলা। এই মমতাকে চেনে ভারতও। কিন্তু শাসক মমতা যে আবার সেই অতীতের চেনা রূপ নেবেন তা হয়তো ভাবা যায়নি। ৮ নভেম্বর শুরু হয়েছে লড়াই। নোট বাতিল নিয়ে যে লড়াইয়ের শুরু, তা এখন অন্য মোড় নিয়েছে। তবে লড়াই জারি রয়েছে। নতুন নতুন স্ট্যাটেজি এনে অন্য ‘রূপ’, অন্য ‘মুখ’ দেখাচ্ছেন মমতা বন্দ্যোপাধ্যায়।
এক দিন আন্দোলনের স্বাধীনতা পেতেই কংগ্রেস ছেড়ে নিজের দল গড়েছিলেন মমতা বন্দ্যোপাধ্যায়। তার পরে তৃণমূল কংগ্রেস দেখিয়েছে বিরোধী আন্দোলন কাকে বলে। এক দিকে নির্বাচনী সাফল্য পেতে কখনও এনডিএ, কখনও ইউপিএ-র হাত ধরেছে তৃণমূল কংগ্রেস। কিন্তু রাজ্যের ক্ষমতাসীন বামফ্রন্টকে গদি থেকে নামানোর লক্ষ্যে কখনও আপস করেনি। সিঙ্গুর, নন্দীগ্রাম পর্বে গিয়ে সেই আন্দোলন চূড়ান্ত রূপ নিয়েছে। অবশেষে সেই আন্দোলনের ডিভিডেন্ড পেয়েছেন মমতা। ২০১১ সালের নির্বাচনে বুঝিয়ে দিয়েছেন ঝড় কাকে বলে। প্রায় সাড়ে তিন দশকের বাম শাসনের পরে পরিবর্তন দেখেছে রাজ্য। দেখেছে গোটা দেশ। সে দিন গোটা দেশ, সব রাজনৈতিক দল তৃণমূলনেত্রীকে কুর্নিশ করতে বাধ্য হয়েছে।
ক্ষমতায় আসার পরেও কেন্দ্রীয় মন্ত্রিসভা ছেড়ে বেরিয়ে আসা, নিজের দলের রেলমন্ত্রীর বাজেট প্রস্তাব নাকচ করে দেওয়া থেকে রাষ্ট্রপতি নির্বাচন নিয়ে বিরোধী রাজনীতির যে নজির রেখেছেন মমতা, তা কারও ভুলে যাওয়ার কথা নয়। তবে সেই রাজনীতিতে শাসক মমতার ছায়া ছিল। কিন্তু নোট বাতিল ঘোষণার পরে যে বিরোধী রাজনীতির পথে তিনি হাঁটছেন তা শাসক নয়, মনে করাচ্ছে বিরোধী নেত্রী মমতাকে। এ যেন সেই সিঙ্গুর-নন্দীগ্রাম পর্বের মমতা। মোদী বা জেটলি— কেউই কোনও ঘোষণা করে দম ফেলার সময় পাননি। তার আগেই মমতা বন্দ্যোপাধ্যায়ের প্রতিক্রিয়া পৌঁছে গিয়েছে জাতীয় সংবাদ মাধ্যমে। দিল্লি-সহ বিভিন্ন রাজ্যে গিয়ে যে আন্দোলন তিনি করেছেন, তাতে রাহুল গাঁধী নয়, এক এক সময়ে তিনিই হয়ে উঠেছে দেশের মোদী-বিরোধী প্রধান মুখ।
এ দেশে সিবিআইকে হাতিয়ার করার রাজনীতি নতুন নয়। প্রয়াত জয়ললিতা থেকে মায়াবতী, মুলায়ম, লালুপ্রসাদ— অনেকের বিরুদ্ধেই সিবিআই-অস্ত্র ব্যবহৃত হয়েছে অতীতে। বিজেপির সর্বভারতীয় সভাপতি অমিত শাহকেও গ্রেফতার করেছে সিবিআই। কিন্তু দলের সাংসদকে গ্রেফতারের পরে যে বিরোধী রাজনীতির নজির মমতা রাখলেন তা অতীতে দেখেনি দেশ। কলকাতা থেকে নয়াদিল্লির রাজপথ সর্বত্র যে উত্তাল আন্দোলনে নেমেছে তৃণমূল কংগ্রেস, তাকে আপতদৃষ্টিতে নরেন্দ্র মোদী উপেক্ষা করলেও বিজেপি নেতৃত্ব তার ধার উপলব্ধি করতে পারছে। রাজ্য বিজেপির সদর দফতরে হামলা থেকে প্রধানমন্ত্রীর দফতর— সর্বত্র হাজির সেই উত্তাল বিরোধিতা।
চিটফান্ডের সঙ্গে তৃণমূল কংগ্রেসের যোগাযোগের অভিযোগ নতুন নয়। সেই অভিযোগ নিয়ে রাজ্য-রাজনীতি তোলপাড় হলেও মমতা বন্দ্যোপাধ্যায় পঞ্চায়েত নির্বাচনে জয় দিয়ে বুঝিয়ে দিয়েছেন বাংলায় শক্ত মাটিতে দাঁড়িয়ে তাঁর দল। পরে লোকসভা নির্বাচনেও দেশজুড়ে মোদী-ঝড় থমকে গিয়েছে মমতার বাংলায়। গত বিধানসভা নির্বাচনে রাজ্যকে কার্যত বিরোধীশূন্য করে দিয়েছেন। এর পরে তাপস পাল বা সুদীপ বন্দ্যোপাধ্যায়ের সিবিআইয়ের হাতে গ্রেফতার হওয়া নিয়ে তৃণমূল কংগ্রেসের আদৌ উদ্বিগ্ন হওয়ার কারণ আপাতত নেই। দলের অস্বস্তি থাকতে পারে, কিন্তু সামনেই কোনও নির্বাচন নেই রাজ্যে। গত বিধানসভা ভোটে নারদা-কাণ্ডের অভিযোগের মোকাবিলা করে যে জয় তৃণমূল কংগ্রেস পেয়েছে, তাতে এখন এমন আন্দোলন কি আদৌ দরকার ছিল? এই প্রশ্নের উত্তর একটাই।
নোট বাতিলের পর থেকেই লাগাতার মোদী-বিরোধিতা করে মমতা বন্দ্যোপাধ্যায় হয়ে উঠেছেন দেশের প্রধান বিরোধী মুখ। এখন সিবিআই তাঁর দলের দুই সাংসদকে গ্রেফতার করে কার্যত মমতাকে সুযোগ করে দিয়েছে কেন্দ্র। মমতাও জানেন এই আন্দোলন দিয়ে সিবিআই-এর পদক্ষেপকে সে ভাবে প্রভাবিত করা যাবে না, কিন্তু মোদী-বিরোধী রাজনীতিকে আরও অনেক পথ এগিয়ে নিয়ে যাওয়া যাবে। আর সেই কাজটাতেই সফল ‘অগ্নিকন্যা’ মমতা। বাংলা মনে হয় এই রূপটাই ভুলতে বসেছিল। অনেক দিন পরে সেই রূপে দেখা দিলেন মমতা। গোটা দেশকেও আবার নিজের ‘অগ্নিকন্যা’ পরিচয়টা মনে করিয়ে দিলেন।